CELEX: 32015D2108
Language: da
Date: 2015-11-16 00:00:00
Title: Rådets afgørelse (EU) 2015/2108 af 16. november 2015 om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationen, om at anmelde den præferencebehandling, som Unionen agter at indrømme tjenesteydelser og leverandører af tjenesteydelser fra de mindst udviklede medlemslande, og om at søge godkendelse med henblik på præferencebehandling ud over markedsadgang

21.11.2015   
            
            
               DA
            
            
               Den Europæiske Unions Tidende
            
            
               L 305/47
            
         RÅDETS AFGØRELSE (EU) 2015/2108
   af 16. november 2015
   om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationen, om at anmelde den præferencebehandling, som Unionen agter at indrømme tjenesteydelser og leverandører af tjenesteydelser fra de mindst udviklede medlemslande, og om at søge godkendelse med henblik på præferencebehandling ud over markedsadgang
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 91, artikel 100 og artikel 207, stk. 4, første afsnit, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Artikel IX i Marrakeshoverenskomsten om oprettelse af Verdenshandelsorganisationen (»WTO-aftalen«) fastsætter bl.a. procedurerne for fritagelse fra de forpligtelser, der påhviler WTO-medlemmerne i henhold til denne aftale eller til de multilaterale handelsaftaler i bilag 1A eller 1B eller 1C til WTO-aftalen og bilagene dertil.
            
         
               (2)
            
            
               Der blev i 2011 anmodet om en fritagelse med henblik på at give WTO-medlemmer mulighed for at indrømme tjenesteydelser og leverandører af tjenesteydelser fra de mindst udviklede medlemslande præferencebehandling, uden at tilsvarende tjenesteydelser og leverandører af tjenesteydelser fra alle andre WTO-medlemmer indrømmes samme behandling, ved undtagelsesvis at fravige forpligtelsen i henhold til artikel II, stk. 1, i den almindelige overenskomst om handel og tjenesteydelser (»GATS«). Unionens holdning til støtte for nævnte fritagelse blev vedtaget ved Rådets afgørelse 2012/8/EU (1).
            
         
               (3)
            
            
               Den 17. december 2011 vedtog WTO's ministerkonference en afgørelse, der giver WTO's medlemmer mulighed for at indrømme en sådan præferencebehandling til tjenesteydelser og leverandører af tjenesteydelser fra de mindst udviklede medlemslande i en periode på 15 år. I henhold til denne afgørelse skal WTO-medlemmer, der indrømmer præferencebehandling, indgive en anmeldelse til Rådet for Handel med Tjenesteydelser (»CTS«), og præferencebehandling vedrørende anvendelse af andre foranstaltninger end dem, der er beskrevet i artikel XVI i GATS, skal godkendes af CTS i overensstemmelse med dets procedurer.
            
         
               (4)
            
            
               WTO's ministerkonference gentog i sin afgørelse af 7. december 2013 kravet om godkendelse fra CTS af anvendelse af andre foranstaltninger end dem, der er beskrevet i artikel XVI i GATS.
            
         
               (5)
            
            
               Unionens holdning om godkendelse af præferencebehandling, som anmeldes af andre WTO-medlemmer end Unionen og dens medlemsstater, med hensyn til anvendelse af andre foranstaltninger end dem, der er beskrevet i artikel XVI i GATS, blev vedtaget ved Rådets afgørelse (EU) 2015/1570 (2).
            
         
               (6)
            
            
               I overensstemmelse med afgørelserne af 17. december 2011 og 7. december 2013 truffet af WTO's ministerkonference meddelte Unionen den 30. juli 2015 CTS, at Unionen agtede under iagttagelse af sine påkrævede interne procedurer at anmelde den præferencebehandling, som Unionen har til hensigt at indrømme tjenesteydelser og leverandører af tjenesteydelser fra de mindst udviklede medlemslande.
            
         
               (7)
            
            
               Det er i overensstemmelse med Unionens udviklingsmål og bidrager til at afslutte en del af forhandlingerne om tjenesteydelser i relation til Dohaudviklingsdagsordenen, at Unionen søger godkendelse af den præferencebehandling ud over markedsadgang, som den har til hensigt at indrømme tjenesteydelser og leverandører af tjenesteydelser fra de mindst udviklede medlemslande, med særlig hensyntagen til præferencer indrømmet i forhold til midlertidigt ophold for fysiske personer med henblik på levering af tjenesteydelser for at skabe incitamenter til at opfylde tilbagetagelsesforpligtelser i henhold til international ret, gennemføre eksisterende tilbagetagelsesaftaler og indgå nye, forudsat at de mindst udviklede medlemslande samarbejder med Unionen om migrationsstyring.
            
         
               (8)
            
            
               Det er hensigtsmæssigt at fastlægge den holdning, der skal indtages på Unionens vegne i CTS, om at anmelde den præferencebehandling, som Unionen har til hensigt at indrømme de mindst udviklede medlemslande, og om at søge godkendelse for med henblik på præferencebehandling ud over markedsadgang —
            
         VEDTAGET DENNE AFGØRELSE:
   Artikel 1
   Den holdning, som på Unionens vegne skal indtages i CTS, er at indgive en anmeldelse til CTS af den præferencebehandling, som Unionen har til hensigt at indrømme tjenesteydelser og leverandører af tjenesteydelser fra de mindst udviklede medlemslande som fastlagt i WTO-dokumentet S/C/N/840 i overensstemmelse med afgørelserne af 17. december 2011 og 7. december 2013 truffet af WTO's Ministerkonference, og at søge godkendelse fra CTS med henblik på præferencebehandling ud over markedsadgang.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 16. november 2015.
      
         
            På Rådets vegne
         
         F. ETGEN
         
            Formand
         
      
   
   
      (1)  Rådets afgørelse 2012/8/EU af 14. december 2011 om fastsættelse af den holdning, som Den Europæiske Union skal indtage på ministerkonferencen i Verdenshandelsorganisationen, for så vidt angår en anmodning om indrømmelse af en fritagelse, der gør det muligt at give tjenesteydelser og leverandører af tjenesteydelser fra de mindst udviklede lande præferencebehandling (EUT L 4 af 7.1.2012, s. 16).
   
      (2)  Rådets afgørelse (EU) 2015/1570 af 18. september 2015 om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationen (WTO) om godkendelse af præferencebehandling anmeldt af andre WTO-medlemmer end Unionen og dets medlemsstater for så vidt angår andre tjenesteydelser og leverandører af tjenesteydelser fra de mindst udviklede medlemslande om anvendelsen af andre foranstaltninger end dem, der er beskrevet i artikel XVI i GATS (EUT L 245 af 22.9.2015, s. 6).